Saturday, March 22, 2008
من عادتي ما اكتب الا بموضوع محدد اعتقد انتوا ملاحظين هذا الشي بس المشكله صار مده مداترهم اصوغ موضوع محدد اكيد تحبون تعرفون السبب ؟؟ الجواب اسهل منه ماكو اصلا مو كد ما هو سهل صاير جواب كلاسيكي ( مشغول) طبعا ما كو واحد مشغول طوال الوكت بس ماكو اولويه للأمور وطبعا نقصان النتظيم للوقت في احيان كثيره سبب في تضييع الوقت .اني اليوم ضايج وما ادري شسوي واريد اكتب اي شي فلكيت افضل حل اكتب بوست جديد بس حرت شسمي البوست وعن شنو موضوعه لهذا كلت خلي اقلد بعض الاصدقاء من اصحاب البلوكات في نهج اسلوب الكتابه الحره واقصد بالكتابه الحره هو ان اكتب بدون ما افكر مسبقا بموضوع للكتابه ويمكن هذه اول مره اجرب هذه النوع من الكتابه ,بس لو انضر للموضوع من ناحيه الايجابيات والسلبيات راح اشوف ان الاسترسال في الكتابه واعتقد الكتابه بدون قيود يمكن اهم ايجابيات الموضوع وطبعا بدون ما انسى ان للكتابه دور مهم في الراحه النفسيه طبعا هذا الشي بالنسبه الي ما اعرف اذا الاخرين هم يشعرون نفس الشعور على العموم لو نجي بالمقابل الى السلبيات اعتقد انه اول النقاط هي التكلم بلا هدف واضح ,نوع من الهذيان على طاري الهذيان اتذكرت فد قصه قصيره او ما شابه تتكلم عن محاوره بين طبيب امراض نفسيه وشخص ما اذكر شنو ماهيته المهم الحديث الي بينهم يدور عن امرأه مصابه بالجنون فالشخص يكول للدكتور ماكو علاج لهذه المرأه المسكينه الدتكور يرد عليه يكوله حتى لو اكو علاج اني ما اريد اعالجهه فالشخص يتعجب ويسأل الطبيب عن السبب فالطبيب يجاوب يكول انته ما تعرف هذه الانسانه المجنونه شكد سعيده الان ذلك ان المجنون لا يفكر بالحياة وان كل شي لديه مستباح فلا يحمل في باله اي هم لأي شأن من شؤون الحياة بالتالي اني حسب سلبيات الموضوع دا اهذي هههههههههههه راح اصير مجنون تخيلوا ههههههه !!! لالا خلي ارجع شويه قبل الجنون خل اسولفلكم عل الكليه وعن الكورس الثاني شويه شوفوا يا اصحاب الحياة بديت الكورس الثاني من الدراسه بوهس على الدراسه ما اعرف عجب ههههههه يمكن بسبب الضروف الاخيره من وجوب التزام الدوام ويمكن رفض للواقع السابق ومحاوله جاده في تصحيح مسار او ما شاكل ذلك على كل حال بدا الكورس الثاني وبدا القلق النفسي ينتابني من جديد تعرفون من شنو ؟؟ اخاف اخلص كليه ويجيني احد يسألني عن نقطه معينه بمجالي واما اعرف اجاوب حيل اخاف من هذه الحاله,يذكره بالخير دكتور عاشور درسني بأحد الكليات العراقيه وبأحد المحاضرات كال ابنائي اريدكم تعرفون كلشي بمجال اختصاصكم فأسألوا هسه دام انتوا بعدكم طلبه ومن حقكم السؤال لأن من تتخرجون يجي الدور عليكم انتوا الي تنسألون لهذا بالمحاضره الاحظ اني من اكثر الطلبه الي يسألون الاستاذ واحاول استفسر عن اي شي ممفهون بالنسبه الي حتى مرات اكول خاف الاستاذ يضوج بس ابرر بالمقابل اكول لعد هو شنو شغله غير حتى احنه نفتهم الي يكوله ,دا احسب مبقى شي للكليه منا شهرين وتنتهي هاي السنه وباقي بس سنه الجايه وتخلص وراها راح ندخل مرحله جديده بالحياة ويراودني شعور ان ساعتها راح اواجه الحياة وهي فاتحه بواباتها على اقصاها